Sex létust og tuttugu og sex slösuðust þegar bíl var ekið á mannfjölda í suðurhluta Belgíu í morgun. Lögregla telur að ekki hafi verið um hryðjuverk að ræða.
Um hundrað og fimmtíu manns voru samankomin að undirbúa skrúðgöngu í bænum Strépy-Bracquegnies, í um fimmtíu kílómetra fjarlægð frá Brussel, um klukkan fimm í morgun þegar bílnum var ekið á ofsahraða inn í mannfjöldann. Fram kemur í belgískum fjölmiðlum að tveir karlmenn á fertugsaldri hafi verið í bílnum, á flótta undan lögreglu. Þeir voru handteknir. Lögregla hefur ekki áður haft afskipti af þeim vegna mála sem þessa. Haft er eftir sjónarvottum að bílnum hafi verið ekið á mannfjöldann á miklum hraða, án þess að bílstjórinn hafi gert tilraun til að hemla. Fram kom á upplýsingafundi lögreglu nú fyrir stundu að málið sé ekki rannsakað sem hryðjuverk. Sex biðu bana og tuttugu og sex eru slasaðir. Þar af eru tíu í lífshættu.

Sex létust og tíu eru í lífshættu eftir að bíl var ekið inn í mannfjölda í Belgíu í morgun. Tveir eru í haldi lögreglu en málið er ekki rannsakað sem hryðjuverk. 